**INFORMAȚII PENTRU VICTIMELE VIOLENȚEI DOMESTICE**

**Violenţa domestică** înseamnă orice inacţiune sau acţiune intenţionată de violenţă fizică, sexuală, psihologică, economică, socială, spirituală sau cibernetică, care se produce în mediul familial sau domestic ori între soţi sau foşti soţi, precum şi între actuali sau foşti parteneri, indiferent dacă agresorul locuieşte sau a locuit împreună cu victima.

**Violenţa domestică** se manifestă sub următoarele forme:

    a) **violenţa verbală**- adresarea printr-un limbaj jignitor, brutal, precum utilizarea de insulte, ameninţări, cuvinte şi expresii degradante sau umilitoare;

    b) **violenţa psihologică**- impunerea voinţei sau a controlului personal, provocarea de stări de tensiune şi de suferinţă psihică în orice mod şi prin orice mijloace, prin ameninţare verbală sau în orice altă modalitate, şantaj, violenţă demonstrativă asupra obiectelor şi animalelor, afişare ostentativă a armelor, neglijare, controlul vieţii personale, acte de gelozie, constrângerile de orice fel, urmărirea fără drept, supravegherea locuinţei, a locului de muncă sau a altor locuri frecventate de victimă, efectuarea de apeluri telefonice sau alte tipuri de comunicări prin mijloace de transmitere la distanţă, care prin frecvenţă, conţinut sau momentul în care sunt emise creează temere, precum şi alte acţiuni cu efect similar;

    c) **violenţa fizică**- vătămarea corporală ori a sănătăţii prin lovire, îmbrâncire, trântire, tragere de păr, înţepare, tăiere, ardere, strangulare, muşcare, în orice formă şi de orice intensitate, inclusiv mascate ca fiind rezultatul unor accidente, prin otrăvire, intoxicare, precum şi alte acţiuni cu efect similar, supunerea la eforturi fizice epuizante sau la activităţi cu grad mare de risc pentru viaţă sau sănătate şi integritate corporală, altele decât cele de la lit. e);

    d) **violenţa sexuală**- agresiune sexuală, impunere de acte degradante, hărţuire, intimidare, manipulare, brutalitate în vederea întreţinerii unor relaţii sexuale forţate, viol conjugal;

    e) **violenţa economică**- interzicerea activităţii profesionale, privare de mijloace economice, inclusiv lipsire de mijloace de existenţă primară, cum ar fi hrană, medicamente, obiecte de primă necesitate, acţiunea de sustragere intenţionată a bunurilor persoanei, interzicerea dreptului de a poseda, folosi şi dispune de bunurile comune, control inechitabil asupra bunurilor şi resurselor comune, refuzul de a susţine familia, impunerea de munci grele şi nocive în detrimentul sănătăţii, inclusiv unui membru de familie minor, precum şi alte acţiuni cu efect similar;

    f) **violenţa socială**- impunerea izolării persoanei de familie, de comunitate şi de prieteni, interzicerea frecventării instituţiei de învăţământ sau a locului de muncă, interzicerea/limitarea realizării profesionale, impunerea izolării, inclusiv în locuinţa comună, privarea de acces în spaţiul de locuit, deposedarea de acte de identitate, privare intenţionată de acces la informaţie, precum şi alte acţiuni cu efect similar;

    g) **violenţa spirituală**- subestimarea sau diminuarea importanţei satisfacerii necesităţilor moral-spirituale prin interzicere, limitare, ridiculizare, penalizare a aspiraţiilor membrilor de familie, a accesului la valorile culturale, etnice, lingvistice ori religioase, interzicerea dreptului de a vorbi în limba maternă şi de a învăţa copiii să vorbească în limba maternă, impunerea aderării la credinţe şi practici spirituale şi religioase

 h) **violenţa cibernetică**- hărţuire online, mesaje online instigatoare la ură pe bază de gen, urmărire online, ameninţări online, publicarea nonconsensuală de informaţii şi conţinut grafic intim, accesul ilegal de interceptare a comunicaţiilor şi datelor private şi orice altă formă de utilizare abuzivă a tehnologiei informaţiei şi a comunicaţiilor prin intermediul calculatoarelor, telefoanelor mobile inteligente sau altor dispozitive similare care folosesc telecomunicaţiile sau se pot conecta la internet şi pot transmite şi utiliza platformele sociale sau de e-mail, cu scopul de a face de ruşine, umili, speria, ameninţa, reduce la tăcere victima.

Direcția de protecție socială Târgu Jiu se alătură demersului de informare și conștientizare a pericolului pe care il reprezintă violența domestică.

**INFORMAȚII PENTRU VICTIMELE VIOLENȚEI DOMESTICE**

**Ce faci dacă ai devenit victimă a violenţei în familie?**

* Anunţă Poliţia (număr unic de urgență **112**) și depune o plângere!
* Prezintă-te la Institutul de Medicină Legală pentru a-ţi fi eliberat un certificat medico-legal; acesta dovedeşte leziunile provocate prin agresare şi este important pentru încadrarea juridică a faptei;
* Cere ajutorul organizaţiilor care oferă consiliere, sprijin, găzduire .

**Pentru consiliere**
- Centrul de Urgență pentru Persoane Fără Adăpost – Casa Iris din cadrul Complexului de servicii sociale Târgu Jiu-  Direcția de protecție socială Târgu Jiu, strada Dacia nr.13 , telefon: 0253.238059 , luni până vineri între orele 800- 1600 ;

- Linia telefonică destinată victimelor violenței domestice gestionată DGASPC Gorj, telefon::0253212158 de luni până vineri între orele 800- 1600
- Linia telefonică destinată victimelor violenței domestice gestionată deAgenția Națională pentru Egalitatea de Șanse între femei și Bărbați**: 0800 500 333 număr gratuit, non-stop,** din orice rețea cu acoperire națională.

## **APELEAZĂ NUMĂRUL 0800500333, HELPLINE cu număr unic la nivel național destinat victimelor violenței domestice**

**Pentru consiliere și găzduire**
-  Centrul de Urgență pentru Persoane Fără Adăpost – Casa Iris din cadrul Complexului de servicii sociale Târgu Jiu-  Direcția de protecție socială Târgu Jiu, strada Dacia nr.13 , telefon: 0253.238059 ;

-Solicită, dacă este cazul, ***ORDIN DE PROTECŢIE***  depus la Tribunalul Gorj , cu adresa în mun. Târgu Jiu, strada  Tudor Vladimirescu, Nr.34, Loc. Targu-Jiu, Judet Gorj, sau emis de Poliție în momentul intervenției după evaluarea factorilor de risc

 **NU-ŢI RETRAGE PLÂNGEREA!!!**

 ***Te amăgeşti crezând promisiunile lui că nu te va mai lovi, că nu va mai bea… Fă-ţi curaj, dacă nu pentru tine, atunci pentru copiii tăi! Nu rămâne în suferinţă pentru ca „să nu crească copiii fără tată”, le faci MAI MULT RĂU!
Un mediu abuziv și violent nu este benefic nici pentru tine și nici pentru copiii tăi!***

 